Ukážka z elektronickej knihy

Copyright © Samer 2017

Illustrations © Scott Coello 2017

All rights reserved.

ISBN 978-80-89876-23-5

Na územiach Sýrie a Iraku kontrolovaných takzvaným Islamským štátom (IS)[1] hrozí za rozhovor so západnými novinármi trest smrti sťatím. Tento fakt ešte viac umocňuje nielen odvahu, ale aj odhodlaný postoj proti IS, ktorý prejavil náš odvážny zapisovateľ.

V čase, keď Samer (nie je to jeho pravé meno) začal písať svoj denník, žil vo východosýrskom meste Rakka. Je to hlavné mesto samozvaného kalifátu IS a jedno z najizolovanejších miest na celom svete. Bojovníci Daeša tu pozorne sledujú internetové kaviarne a odpočúvajú mobilné telefóny. Pre zahraničných novinárov je takmer nemožné dostať sa sem, miestni zas majú zakázané toto územie opustiť. Tých, čo sa o to pokúsili, okamžite popravili. Trvalo niekoľko mesiacov a mnoho nervóznych a častokrát prerušených rozhovorov, kým sa nám konečne podarilo kontaktovať skupinu aktivistov, ktorí vystupovali pod menom Al-Sharqiya 24. Pomaly sme si budovali vzájomnú dôveru a jeden z nich napokon súhlasil, že si o živote s IS bude písať osobný denník. To, čo nasledovalo, bol neobyčajný a mrazivý pohľad na to, ako krutosť a nespravodlivosť IS prenikala do každého aspektu života v tomto neslávnom hlavnom meste.

Kvôli Samerovej ochrane bol jeho text zakódovaný, následne ho poslali do tretej krajiny a až potom sa dostal do rúk ľudí z BBC. Z rovnakého dôvodu boli zmenené mená a aj niektoré ďalšie detaily.

Dostať jeho denníky z Rakky bola hrôzostrašná skúsenosť. S autorom a jeho skupinou sme sa niekedy nevedeli skontaktovať celé dni. V takých chvíľach sme mysleli hlavne na to, či ich náhodou nezajali. Bol to strašný pocit. Raz sme zachytili správu, že sťali dvoch aktivistov, ktorým sa podarilo dostať cez hranice do Turecka. Báli sme sa, že jedným z nich by mohol byť Samer. Našťastie sa nám podarilo hneď ďalší deň skontaktovať.

Väčšina reportáží sa zameriavala skôr na vojenskú a politickú stránku konfliktu, než na každodennú realitu ľudí žijúcich na území Sýrie. Ľudia žijúci ďaleko od konfliktu si nedokážu predstaviť každodenné utrpenie tunajších obyvateľov. Z tohto uhla pohľadu je pre nás ťažké vcítiť sa do ich situácie, napriek tomu, že v konečnom dôsledku majú podobné sny i túžby ako my. Zápisky nášho kronikára umožňujú preklenúť túto priepasť neobyčajným spôsobom.

Uvažoval som, prečo sa niekto ako Samer rozhodne prehovoriť, aj keď vie, že riskuje nielen svoj život, ale aj životy svojich najbližších. Odpoveď môžeme nájsť v jeho denníkoch. Po tom, ako videl svojich priateľov a príbuzných zmasakrovaných, vlastný život zničený a prostredie, v ktorom vyrastal a žil, spustošené, pochopil jednu vec – jediný spôsob, ako proti tomu všetkému bojovať, je povedať celému svetu, čo sa deje v jeho milovanom meste.

Samerove odvážne slová ma hlboko zasiahli. Napriek tomu, že nás delí niekoľko tisíc míľ, mám pocit, že jeho rodina sa stala mojou rodinou, jeho priatelia mojimi priateľmi a jeho desivý svet je teraz aj mojím svetom.

Mike Thomson

Zahraničný korešpondent BBC

august 2016

Mediálni aktivisti sú tŕňom v oku všetkých tyranov vládnucich v dnešnej Sýrii. Assadov režim, štyridsať rokov utláčajúci všetkých Sýrčanov, dovolil, aby sa v krajine usadili votrelci z Daeša, ktorí začali vládnuť rovnakou tyranskou rukou. Nečudo, že vládny režim zatýkal a mučil mediálnych aktivistov. Daeš tiež venuje prenasledovaniu aktivistov dostatok času i mužov, ktorí prichádzajú vždy s novými a krutejšími spôsobmi vraždenia.

Kým vládny režim zvykol fyzicky obkľúčiť mesto, Daeš izoluje ľudí od vonkajšieho sveta prerušením všetkých komunikačných prostriedkov. Obmedzený telefónny signál, sledovanie internetových kaviarní, žiadne 3G, údajné odpočúvanie telefónov, nulový prístup k tlači a teraz Daeš ničí už aj satelitné prijímače. Bránia tomu, aby mali ľudia prístup k iným informáciám, než k tým, ktoré sami uznajú za vhodné. Majú pod kontrolou celý mediálny priestor a len vďaka odvážnym mediálnym aktivistom prenikajú do sveta správy o tom, čo sa tu v skutočnosti deje. Je ich však veľmi málo. Ak by sa podarilo prelomiť komunikačnú blokádu, ľudia z územia okupovaného Daešom by sa mohli spojiť priamo s vonkajším svetom a naopak. Mohli by poskytnúť novinárom alternatívny príbeh efektívnosť propagandy Islamského štátu.

Túto knihu venujeme všetkým mediálnym aktivistom v Sýrii. Na pamiatku našim priateľom, ktorých zavraždili, lebo sa snažili odhaliť tyraniu. Boh vás ochraňuj. A nám ostatným, ktorí pokračujeme vo svojej práci, nech sa nám v nej darí bezpečne napredovať.

Iba vytrvalosťou dokážeme dosiahnuť naše revolučné ciele, ktoré sme prevolávali na uliciach v roku 2011: „Sloboda, úcta, spravodlivosť!“

6. marca 2013

Raz ráno nás zobudila streľba a explózie. Bože môj, pomyslel som si, čo sa to deje? Vypukla snáď konečne revolúcia? Vzápätí sa ozvalo zúrivé búchanie na bránu a krik pred naším domom. Keď otec otvoril dvere, dovnútra vbehol náš sused. Chytil otca za rameno a kričal: „Dokázali to! Dokázali to! Rebeli sú v meste… Obsadili ho!“

Otec sa ho neveriacky spýtal, či žartuje, no sused trval na tom, že polícia aj armáda sú preč. Niektorých zabili, no väčšina z nich ušla z mesta.

Nemohol som uveriť vlastným ušiam. Vybehol som von. Ulice boli plné áut, na ktorých viali vlajky Slobodnej sýrskej armády. Jedno z nich zastalo priamo predo mnou. Vyklonil sa z neho muž a povedal mi, aby som sa nebál. Prišli nás oslobodiť od tyranie a korupcie. „Sme vaši bratia,“ dodal.

Table of Contents

Titulná strana

6. marca 2013